༢༢༡༽༄། ། སྐུ་ཚེ་རིང་བར་བཞུགས་པའི་བདུད་རྩིའི་གདམས་པ་དར་མ་ཤེས་རབ་ཀྱི་ཞུ་ཆོས། »» དཀོན་མཆོག་གསུམ་ལ་ཕྱག་འཚལ་ལོ། ། བདག་གི་བླ་མ་རིན་པོ་ཆེ། ། འཇིག་རྟེན་གསུམ་གྱི་གཉེན་གཅིག་པུ། ། ཐུབ་པའི་གདུང་རྒྱུད་འཛིན་པའི་སྲས། ། གྲགས་པའི་དབང་ཕྱུག་སྐྱེས་ཆེན་གྱི། ། དགེ་འདུན་ཚོགས་ཀྱི་དཀྱིལ་འཁོར་དུ། ། འགྲོ་བ་ཀུན་ལ་ཕན་པའི་ཕྱིར། ། བར་ཆད་བདུད་ཀྱིས་མི་ཚུགས་ཤིང་། ། སྐུ་ཚེ་རིང་དུ་འཚོ་བ་དང་། ། བླ་མེད་བྱང་ཆུབ་ཐོབ་པའི་ཕྱིར། ། ཁྱེད་ཀྱིས་ང་ཡི་རིམ་གྲོ་ཞིག། བྱ་བ་ཤིན་ཏུ་རིགས་སོ་གསུངས། ། དགེ་འདུན་ཚོགས་རྣམས་ཐམས་ཅད་ཀྱིས། ། རིན་པོ་ཆེ་ལ་གསོལ་བཏབ་ནས། ། བདག་ཅག་ཀུན་གྱི་དོན་ཆེད་དུ། ། སྐུ་ཚེ་རིང་བར་བཞུགས་པ་དང་། ། བར་ཆད་ཐམས་ཅད་མེད་པ་དང་། ། བྱང་ཆུབ་ཐོབ་པར་འགྱུར་བའི་ཐབས། ། གསུངས་པར་གསོལ་བ་བཏབ་པ་ལས། ། སྟོན་པ་ཐམས་ཅད་མཁྱེན་པ་པོ། ། འཆི་མེད་བདུད་རྩིའི་བཅུད་འཛིན་པ། ། རྒྱལ་བ་སྐྱེ་འཇིག་བྲལ་བ་ལ། ། མ་ཕམ་རྒྱལ་ཚབ་ཆོས་ཀྱི་རྗེས། ། ཞུས་ཤིང་གསོལ་བ་བཏབ་པ་ལས། ། ལེགས་གསུང་བདུད་རྩི་བརྗོད་པ་ནི། ། ཁྱེད་ཀྱིས་ཉམས་སུ་ལོངས་ཞེས་གསུངས། ། བདུད་རྩི་བརྗོད་ཅེས་བརྗོད་པ་ནི། ། དོན་ལྔ་འདི་ཡིས་བསྟན་པ་སྟེ། ། རྒྱུན་མི་ཆད་པར་ཆོས་སྦྱིན་པ། ། ལྷ་དང་བཅས་པའི་འཇིག་རྟེན་གྱི། ། མི་ཟད་གཏེར་མཛོད་དམ་ཆོས་ཀྱིས། ། ཐུབ་པའི་བསྟན་པ་འཛིན་པ་དང་། ། རྒྱུན་མི་ཆད་པར་འགྲོ་ཀུན་ལ། ། མི་འཇིགས་སྦྱིན་པ་སྦྱིན་བྱེད་པ། ། ཆད་པར་གཅོད་པའི་ཡུལ་རྣམས་སམ། ། མི་རིགས་བྱེད་པ་ཐམས་ཅད་ལ། ། བཟོད་ཅིང་མི་འཇིགས་སྦྱིན་པ་དང་། ། རྒྱུན་མི་འཆད་པར་བྱམས་པ་དང་། ། སྙིང་རྗེ་དགའ་བ་བཏང་སྙོམས་བསྒོམ། ། འགྲོ་ཀུན་དོན་དུ་གཉེར་བྱེད་པ། ། བདུད་རྩི་རྣམ་པ་གསུམ་དུ་བསྟན། ། རྒྱུན་མི་འཆད་པར་མཆོད་པའི་རྟེན། ། རྙིང་པ་ཞིག་རལ་འཆོས་པ་ཡིས། ། ཆོས་རྒྱལ་རྗེ་བློན་གོང་མ་རྣམས། ། མཐོན་པོར་སྐྱེས་ཤིང་བཞུགས་པས་བསྲུང་། ། རྒྱུན་མི་འཆད་པར་སེམས་ཅན་ཀུན། ། བྱང་ཆུབ་སེམས་ལ་མོས་བྱས་པས། ། དཀོན་མཆོག་གདུང་རྒྱུན་མི་གཅོད་ཅིང་། ། འཁོར་འདས་ཡོན་ཏན་རྒྱ་མཚོ་དང་། ། འགྲོ་བའི་བདེ་སྐྱིད་ཀུན་འབྱུང་བ། ། ཤཱཀྱའི་རྒྱལ་པོས་གསུངས་པའི་ཚེ། ། དཔག་མེད་དོན་ཆེན་རབ་བསྒྲུབས་ནས། ། སྲས་ཀྱི་ཐུ་བོ་མ་ཕམ་པས། ། ཆོས་འདི་ཡོན་ཏན་རྒྱ་མཚོ་ཡི། ། བསྟོད་པས་མཆོད་ཅིང་བརྗོད་ནས་ཀྱང་། ། མགོན་པོ་བདག་ཉིད་ཆེན་པོ་དེས། ། ཆོས་འདི་འཛིན་པའི་ས་ཕྱོགས་དེར། ། གནོད་པ་ཐམས་ཅད་ཞི་བ་དང་། ། དམག་དང་ཆོམ་རྐུན་སྲིན་པོ་དང་། ། མཁའ་འགྲོ་ལ་སོགས་གནོད་པ་ཀུན། ། ཐམས་ཅད་ཞི་བར་འགྱུར་བ་དང་། ། ལོ་ཏོག་ནོར་འབྲུ་མེ་ཏོག་དང་། ། འབྲས་བུ་ལ་སོགས་ཕུན་སུམ་ཚོགས། ། བདེ་བ་ཐམས་ཅད་འབྱུང་བར་ནི། ། མ་ཕམ་མགོན་པོས་ཞལ་གྱིས་བཞེས། ། ཁྱེད་ཀྱིས་འདི་ལ་ནན་ཏན་བགྱིས། ། གསུངས་ཤིང་ཕྱག་བཞེས་མཛད་པ་ཡིས། ། དགོངས་པ་གྲུབ་པར་བདག་གིས་མཐོང་། ། སྒ་པ་དར་མ་ཤེས་རབ་ཀྱིས་ཞུས་པ་ཚིགས་སུ་བཅད་པ་རྫོགས་སོ། ། ། ། ««